สังคมกองทุนรวม
สังคมกองทุนรวมประจำวันศุกร์ที่ 23 พ.ย. 2555
23 พ.ย. 2555

สังคมกองทุนรวมประจำวันศุกร์ที่ 23 พ.ย. 2555 
...ขอแสดงความยินดีกับ บลจ.บัวหลวง ที่ได้รับรางวัลบริษัทหลักทรัพย์จัดการกองทุนยอดเยี่ยม ในงาน SET Awards 2012 โดยมี พี่ตู่คุณวรวรรณ ธาราภูมิ ประธานเจ้าหน้าที่บริหารขึ้นรับรางวัล 
...ถึงเวลาเสียทีสำหรับ บลจ.แห่งนี้ พร้อมกับผลงานกองทุนที่ดีเยี่ยม โดยกองทุนรวม LTF และ RMF มี NAV เติบโตสูงสุดในปีนี้ 
...และหากเข้าไปดูในเว็บไซต์ของ Morningstar ก็จะพบว่ากองทุนของ บลจ.บัวหลวง ได้รับอันดับ Morningstar Rating Overall ขั้นสูงสุด 5 ดาวหลายกองทุน โดยเฉพาะกองทุนหุ้น กองทุน LTF และกองทุน RMF บางกอง 
...ถือเป็นปีที่ดีของ บลจ.บัวหลวง และผู้ถือหน่วย 
...กองทุนออกใหม่ช่วงนี้ บลจ.ทิสโก้ ออกกองทุนเปิดทิสโก้ ไชน่า ทริกเกอร์ 8%#5 กองนี้หากไม่ปิดเพราะทริกเกอร์ ก็จะกลายเป็นกองเปิด เพราะไม่มีการกำหนดอายุโครงการเหมือนกองที่ผ่านๆ มา ขาย IPO ถึงวันที่ 27 พ.ย. 
...ส่วน บลจ.เกียรตินาคิน ออกกองทุนตราสารหนี้แบบคุ้มครองเงินต้น ชื่อกองทุนเปิดเคเค สะสมทรัพย์คุ้มครองเงินต้น 1 มีนโยบายลงทุนในสินทรัพย์ความเสี่ยงต่ำ มุ่งคุ้มครองเงินต้นทั้งจำนวน มีรอบการลงทุน หรือ Rollover ทุกๆ 1 เดือน เปิดขายถึงวันที่ 27 พ.ย.
...นอกจากนี้ บลจ.เกียรตินาคิน ยังเพิ่มทุนกองทุนเปิดเคเค พร็อพเพอร์ตี้ เป็นครั้งที่ 3 ในปีนี้ รองรับความต้องการที่มีเข้ามาตลอด เพราะมีผลดำเนินงานโดดเด่น มีเงินปันผลสูงเฉลี่ยปีละ 7% กองนี้ลงทุนในกองทุนรวมอสังหาริมทรัพย์ในประเทศที่มีผลตอบแทนดี มีสภาพคล่องสูงและลงทุนบางส่วนใน Real Estate Investment Trusts (REITs) ต่างประเทศ เช่น สิงคโปร์ เพื่อเพิ่มโอกาสในการสร้างผลตอบแทนให้มากขึ้น 
...บลจ.ฟินันซ่า ก็ออกกองทริกเกอร์หุ้นในประเทศ 8% โดยมองดัชนีหุ้นไทยในปีหน้าจะทะลุระดับ 1,471 จุด และมีความเชื่อมั่นในการลงทุนเรื่องโครงสร้างพื้นฐานของภาครัฐขาย IPO ถึงวันที่ 27 พ.ย. 
...ส่วนทิศทางดอกเบี้ยที่จะมีการประชุมของ กนง. ในวันที่ 28 พ.ย.นี้ ยังไม่ชัดเจนว่าจะเป็นอย่างไร กองทุนตราสารหนี้ระยะสั้นรวมทั้งกองทุนตลาดเงินจึงเหมาะกับการลงทุนในช่วงนี้
...บลจ.ฟินันซ่า มีกองตราสารหนี้ระยะสั้นอายุ 3 เดือน ให้ผลตอบแทน 3.05% ต่อปี ขาย IPO ถึงวันที่ 27 พ.ย. l...บลจ.กรุงศรี ก็เปิดขายกองตราสารหนี้อายุ 6 เดือน ขาย IPO ถึงวันที่ 26 พ.ย. และยังออกกองทุนเปิดกรุงศรีอีเมอร์จิ้งโลคอลอินเวสเม้นท์ ลงทุนในตราสารหนี้ตลาดเกิดใหม่ทั่วโลก โดยลงทุนผ่าน PIMCO ผู้จัดการกองทุนตราสารหนี้ชั้นนำของโลก ขาย IPO ถึงวันที่ 29 พ.ย. 
...ส่งท้ายวันนี้ อย่าลืมไปร่วมงานมหกรรมการลงทุนครบวงจรแห่งปี SET in the City 2012 จัดขึ้นระหว่างวันที่ 22-25 พ.ย. 2555 ตั้งแต่เวลา 10.00-20.00 น. ณ รอยัล พารากอน ฮอลล์ ชั้น 5 ศูนย์การค้าสยามพารากอน โดยเฉพาะผู้ถือหน่วยลงทุนท่านใดมีคำถามเรื่องภาษี เรื่องการลงทุนในกองทุน LTFRMF การขายเมื่อครบกำหนดอายุ ไปสอบถามข้อมูลและฟังคำแนะนำดีๆ ได้ในงานนี้